Kegyelem nektek és békesség Istentől, a mi Atyánktól és az Úr Jézus Krisztustól! Ámen

Ez 18, 1-9
*Így szólt hozzám az ÚR igéje: 2Hogy mondhattok ilyen közmondást Izráel földjéről: Az apák ettek egrest, és a fiak foga vásott el tőle?!
3Életemre mondom – így szól az én Uram, az ÚR –, hogy nem fogjátok többé ezt a közmondást mondogatni Izráelben! 4Mert minden lélek az enyém: az apák lelke is meg a fiak lelke is az enyém. Annak a léleknek kell meghalnia, aki vétkezik.
5Ha valaki igaz, ha törvény és igazság szerint él: 6nem eszik a hegyeken bemutatott áldozatból, nem tekint föl Izráel házának bálványaira, nem teszi tisztátalanná felebarátja feleségét, és nem közeledik asszonyhoz tisztulása idején, 7senkit sem nyomorgat, visszaadja adósának a zálogot, nem rabol el semmit, kenyeréből ad az éhezőnek, és a meztelent felruházza, 8kamatot nem szed, uzsorát nem vesz, tartózkodik az álnokságtól, igazságosan ítélkezik a peres felek között, 9rendelkezéseim szerint él, törvényeimet megtartja, és hűségesen teljesíti: az ilyen ember igaz, ő élni fog! – így szól az én Uram, az ÚR.*

Hit által mozduló Gyülekezet!

A gyermekek tanulásának, érdeklődésének egyik megszokott kérdése, a „miért?”. Egy részről nagyon jó látni szülőként, ahogy gyermekünk értelme nyiladozik és egyre több dolog kezdi érdekelni, más részről azonban természetesen egy igen fárasztó dolog is mindig mindent tudni és érthetően elmagyarázni.
Talán a legnehezebb a gyerekeknek az elvont fogalmakat és a társadalmi rendszereket megmagyarázni, ahol időnként ők nagyon pontosan és takargatás mentesen tudnak rámutatni arra, hogy bizony vannak dolgok, amiknek nem ismerjük az értelmét, csak megszokásból csináljuk, mondjuk, vagy konkrétan nincs is valós okuk értelmük, csak berögzül, átörökített gyakorlatok.
Tudja-e például valaki, hogy miért nevezzük megfázásnak a megfázást? Elárulom, nem attól leszünk egy vírusos megbetegedés áldozataivá, hogy pulóver nélkül, vagy mezítláb megyünk ki a 10-15 fokba.
Vagy maradjunk bibiliai témánál és nézzük meg, hogy hol említi a biblia, hogy alma lett volna a tiltott gyümölcs, hogy 3 bölcs lett volna, vagy, hogy Jézus egy istállóban született?

Igen, bőven akadnak olyan berögződések az életünkben, amiknek nem is keressük már az értelmét egyszerűen csak csináljuk és az se zavar, ha tulajdonképpen kilóg a lóláb, azaz mi is érezzük valahol, hogy ez így már értelmét vesztette.
A lelki mélyrepüléseink, a krízis helyzeteink részben az ilyen szituációkkal való szembesüléseink. Mikor egy nehézség kapcsán azzal kell szembesülnünk, hogy az eddigi megoldásaink, az eddigi gyakorlatunk bizony hatástalannak, vagy csak kevésnek bizonyul. Változás, megújulás kell! Vagy legalábbis kellene, de ezt mi nem mindig akarjuk, vagy merjük belátni.

Igeszakaszunkban Ezékiel próféta, a babiloni fogság egyik prófétája áll a nép előtt és Isten szavát közvetítve mutat rá nekik, hogy bizony a gondolkodásuk, az életvitelük nem egyszerűen kifacsart, hanem egyenesen értelmetlen.
A közmondássá váló magyarázkodásukat veszi elő az Úr és azon keresztül mutat rá a hamisságra: „*Az apák ettek egrest, és a fiak foga vásott el tőle?!”*. Szépen hangzik ez a mondás, ugyanakkor lehetetlen és éppen ezért értelmetlen. Azt próbálják ezzel kifejezni Izrael fiai, hogy ők bizony az őseik bűneiért szenvednek, az ő vétkeikért nehéz az ő jelenlegi élethelyzetük. Isten azonban a saját mondásukkal mutat rá arra, hogy ez a legkevésbé sincs így. Ha egy apa eszik a savas, savanyú gyümölcsből, akkor hogyan rongálódna attól a fiának a foga?
Sehogy, ez nem tud átöröklődni, mintegy elkerülhetetlen jelleggel. Az lehet persze, hogy apától látva a fiú is sok egrest eszik és ezért elvásik a foga, de ez nem szükségszerűség, csak egy lehetőség a rossz, a fájdalomba vivő gyakorlatra.

Ültessük át ezt a mindennapi életre! Ha én rossz szokásokat, szenvedélyeket, tetteket látok a szüleimtől, a barátaimtól, vagy egyszerűen csak a világ úgy nevezett többségétől, akkor nekem kötelező azokat átvennem? Nem, az én döntésem, hogy a visszás, vagy éppen általam is tudottan rossz, romboló, sehova sem vezető gyakorlatot veszem át, vagy felelősen, tudatosan döntök. Ez pedig a legtöbb esetben azt is jelenti, hogy nem az emberileg könnyebb utat követem. Ami persze nehéz vállalás, de lényegében azt hangoztatjuk - felnőttként, szülőként -, hogy éppen ez, a felelős döntések húzzák meg a határt a gyermeki és a felnőtt lét között.
Mégis úgy tűnik, hogy Izrael fiai, épp úgy, mint sokszor mi is, inkább megmaradnánk a gyermeki felelősséghárításban. Hiszen felelősséggel élni nem csak annyit jelent, hogy vállalom a következményeket, hanem azt, vagy talán inkább azt, hogy a döntést, a tettet, a kimondott szavakat a tőlem telő legnagyobb erő és idő befektetéssel teszem meg, meggondoltan, számolva a következményekkel. Hiszen, ha már a kezdő lépéseknél lerázom magamról a tudatosság, az elhivatottság terhét, akkor hogyan lesz hiteles a bűnbánatom, a következmények vállalása? Sehogy, épp oda fogunk eljutni, mint Izrael fiai, mi is másra fogunk mutogatni: „Lehet, hogy én se csinálom jól, lehet, hogy most bajban vagyok, de nem én tehetek róla!”.
És valóban, nem csak akkor, hanem ma is nagyon jól megy ez az embernek. Nézzünk körül ma a világban! Hol látunk felelős vezetőket, akik őszintén bocsánatot kérnek, akik belátják, hogy hibáztak és tényleg meg akarnak változni? Ma is a legtöbb ember ártatlan szenvedőnek látja magát, aki semmiről se tehet. Ugyanúgy szétteszük a kezünket és mutogatni kezdünk, a politika, a háború, az időjárás, a szomszéd, a felmenőim, a munkám, a betegségem… lehetne még sorolni a kibúvóinkat.
Mint az az ember, aki eltüzel a kazánban minden szemetet, teleken át mérgezi a levegőt, amit ő maga is beszív, aztán panaszkodik, hogy de hát ő sosem dohányzott, mégis tüdőrákja van. És már indul is a szokásos mantra: az Isten próbatételére hivatkozás, a dohányosok szídása, meg a sok autóé. De, hogy önmagát mérgezte volna évekig? Az fel se merül. Képesek vagyunk még mindig elhinni magunknak, hogy mi ártatlan báránykák vagyunk, akiket csak a világ kínoz, vagy az Úr tesz próbára. Képesek vagyunk bizony, mert ez egy sokkal könnyebb út.
És ez a széles út van jelen a hitéletünkben is. Ahol szintén próbálunk ilyen nagyvonalúak és elnézőek lenni önmagunkkal szemben és a kegyelemből élő koldusság, a szeretet cselekedetire indító hit helyett, inkább megmaradni jól bevált gyakorlatoknál, az egyszerűen letudható lelki ujj-gyakorlatoknál, amik ugyan tartalom nélküliek, nem vezetnek sehová sem, hamisak is, de legalább kipipálhatóak és nem zavarják meg túlságosan emberi kényelmességünket és igazunkat.
Luther Márton is ír erről a fajta hozzáállásról a Wittenbergi gyülekezetnek 1522-es egyik böjti prédikációjában: *„Látom ám jól, hogy sokat tudtok beszélni arról a tanításról, melyet prédikáltak nektek a hitről és a szeretetről. Ez nem is csoda. Ha már egy szamár is bőgi a Biblia szövegét, hogyne tudnátok ti is ezeket a tanokat és igéket hirdetni, vagy tanítani? De, kedves barátaim, az Isten országa, mely mi vagyunk, nem beszédben és szavakban áll, hanem tettekben, ami valójában azt jelenti: jó cselekedetekben és gyakorlásban. Isten nem fülhegyezőket és leckefelmondókat akar, hanem követőket és cselekvőket, mégpedig hitben, szeretet által. Mert a hit szeretet nélkül nem elég, nélküle valójában nem is hit, csak látszathit…”*

Tehát Testvérek, halott minden olyan hit, ami nem eredményezi a szeretetből fakadó felelős tetteket és ugyanígy értelmetlen és felesleges minden olyan tett, amit nem a Krisztusban kapott hit, a megváltás evangéliuma mozgat.
Mai vasárnapunk agendai tételmondat is így hangzik: „A hit cselekedetek nélkül halott!”.
Ezékiel próféta korának megfelelően Isten fel is sorolja alapigénkben, hogy milyen tengerét lehet látni akkor a hamis és önző tetteknek. Mi most ne a mai világra, hanem a saját életünkre koncentráljunk ugyanígy! Vizsgáld meg a napjaidat őszinte szívvel és keresd meg azokat mondataidat, tetteidet és szokásaidat, amiknek magad sem látod az értelmét, amik nem őszinték, amik nem az élő hitből fakadnak az életedben. Aztán nézd végig, hogy hol voltak azok a pontok, amikor az Úr indított volna az Ő szeretetének megélésére, közvetítésére és te inkább megtagadtad, valami banális, önmagad előtt is átlátszó kifogással.
Jogos az őszintén feltörő kérdés: De, ha ez ennyire általános, ha ennyire hamis a mi hitéletünk, akkor ki állhat meg Isten előtt?
Így olvastuk alapigénkben, az igaz az, aki *„törvény és igazság szerint él”*. A törvény felett - számunkra már Krisztusért - az evangélium, a megváltás örömhíre áll, így mi már így vallhatjuk: Az igaz, aki az evangélium és Isten kegyelmes igazsága szerint él. Tetteivel, szavaival, a teljes életét odaszánva.
Ez, az élő hit kell, hogy meghatározzon és teljes mértékben át formáljon bennünket. Azért, hogy ne ragaszkodjunk a mentségeinkhez, hogy ne szorongassuk a tartalom nélküli szokásokat, hogy felelőséget vállaljunk másokra mutogatás helyett, hogy komolyan vegyük az Isten igéjét, ami megszólít, változásra hív és kegyelmet hírdet mindenki számára. Ez a kegyelmes szeretet kell, hogy számunkra is minden más válasz és megoldás felett álljon, bármilyen helyzetben is vagyunk éppen. Talán a te életedben épp háttérbe szorult ennek a hűséges szeretetnek a hangja a saját igazságaid és a nehézségeid közepedte, de halljuk meg most együtt a mai igéből, így olvastuk: „*3Életemre mondom – így szól az én Uram, az ÚR -hogy nem fogjátok többé ezt a közmondást mondogatni Izráelben!”*.
Ugye, talán ezen is könnyen siklott túl ma a füled?
A Mindenható Úr a saját életére mondja, ígéri meg neked is, hogy változást fog hozni az életedbe! Akkor is, ha te épp Őt, vagy másokat hibáztatsz mindenért, akkor is ha épp csak mindentől terhelve mész előre megszokásból, mint a faltörő kos. Ő hűséges szeretettel cselekszik érted, ezt Krisztus halála és feltámadása által félreérthetetlenül jelentette ki a világnak. Tegyük fel mi is a kérdést, amit gyermeki szívünk diktál? De miért? Miért vállalta és vállalja ezt értem a Mindenható Úr? Nem tűnik könnyű kérdésnek, de a válasz mégis egészen egyszerű. Mert így szeret téged a te mennyei Atyád! És ennyire hűséges az ő akarata, hogy neked utad lehessen Hozzá. És, ahogy Jézus mondta az oltár előtti igében az őt faggató farizeusnak: azért, hogy te is hasonlóképpen cselekedhess: félelem nélkül, igaz, felelős gyermekeként! Így legyen! Ámen